Γιώργος Θράβαλος

Θράβαλος Γιώργος, πεζογράφος και δοκιμιογράφος. Γεννήθηκε το 1926 στην Αθήνα, οπού και σπούδασε πολιτικές και οικονομικές επιστήμες. Εκτός από συνεργασίες του σε διάφορα λογοτεχνικά περιοδικά, τύπωσε το 1956 τη συλλογή διηγημάτων «Το χαμένο αύριο», ακολούθησαν το δοκίμιο «Ηθικός και αισθητικός βίος» και το μυθιστόρημα «Το πέτρινο κύμα». Η είσοδος του Γιώργου Θράβαλου στα γράμματα  χαιρετίστηκε με απροκάλυπτη ικανοποίηση από την κριτική, επειδή ως νέος συγγραφέας παρουσίαζε πρόωρες ικανότητες συγκροτημένου διηγηματογράφου. Τα θέματα του «Χαμένου αύριο», ξεκινημένα από την ίδια ερωτική πηγή, δίνονται με αδρή παραστατικότητα που σφύζουν από ζωντάνια. Το αρχιτεκτονικό του ύφος διατήρησε και στο δεύτερο πεζογραφικό του έργο, επαληθεύοντας την πρόρρηση του Άλκη Θρύλου ότι είναι «πιθανότατο να μην αργήση να εξελίχθη σε μυθιστοριογράφο». Στο ενδιάμεσο δοκίμιο του Θράβαλου αξιοποιείται ο διανοητικός οπλισμός του και η εμπειρία του, που αρχίζει με αντικειμενικές διαπιστώσεις και προχωρεί σε ωφελιμιστικές ενοράσεις.

Αποσπάσματα από κριτικές του έργου
 “Ο κ. Γιώργος Θράβαλος ανήκει κιόλας στη νέα γενεά αξιόλογων διηγηματογράφων που έχει ωριμάσει και που είναι πιθανώτατο να μην αεργήσουν να εξελιχθούν σε μυθιστοριογράφους. Είναι μια ιδιοσυγκρασία πλούσια, προικισμένη με ποιητικά χαρίσματα. Έχει αντένες που συλλαμβάνουν τους μύχιους παλμούς και τους μεταδίνουν”.
Άλκης Θρύλος,  «Τόλμη» Αθηνών

 «Τα διηγήματα που ο νέος πεζογράφος κ. Γιώργος Θράβαλος συγκεντρώνει στην συλλογή του «Το Χαμένο αύριο», υπογραμμίζουν την παρουσία ενός γνήσιου πεζογραφικού ταλέντου. Η εντύπωση ότι συνοδοιπορείς μ’ ένα γεννημένο πεζογράφο, δεν σ’ εγκαταλείπη ούτε στιγμή».
Βάσος Βαρίκας, «Το Βήμα» Αθηνών
  «Τα διηγήματα του κ. Γιώργου Θράβαλου έχουν πρωτότυπα ευρήματα και μια ψυχολογική διείσδυση συχνά αποκαλυπτική».
Γιάννη Χατζίνης, «Νέα Εστία» Αθηνών
 «Το «Χαμένο αύριο» μας αποκαλύπτει έναν γνήσιο, αξιόλογο συγγραφέα, που πρόκειται ασφαλώς να προσφέρει πολλά στην αναγεννωμένη ήδη ελληνική πεζογραφία. Ο κ. Γιώργος Θράβαλος είναι συγγραφέας μακράς πνοής»
Αστέρης Κοββατζής, «Απογευματινή» Αθηνών
 «Στέκεσαι μπροστά στον συγγραφέα του «Χαμένου Αύριο» με κατάπληξη : είναι η ζωηρή φαντασία, η ικανότητα ψυχολογικής διείσδυσης, η προσθήκη νέων στοιχείων και νέων τύπων».
Άγγελος Φουριώτης, Ραδιοφωνικός σταθμός Ε.Δ.Ε Αθηνών
 «Είναι ένα ταλέντο τόσο γερό, τόσο δυναμικό, θάλεγα, που κατακτά το χώρο της πεζογραφίας ευθύς αμέσως. Με «Το Χαμένο Αύριο» του κ. Γιώργου Θράβαλου βρισκόμαστε μπροστά σε έναν πεζογράφο που μας ενθουσιάζει»
Γιώργος Πράτσικας, «Ηπειρωτική Εστία» Ιωαννίνων
 «Ένα καινούριο αστέρι φάνηκε στον ορίζοντα της Ελληνικής πεζογραφίας : ο κ. Γιώργος Θράβαλος. Με το πρώτο κιόλας βιβλίο του  το «Χαμένο Αύριο» πιάνει μια πρώτη θέση στη σύγχρονη πεζογραφία. Είναι νέος και γράφει με σιγουριά και πείρα φτασμένου. Ξεπερνά πολλούς γνωστούς και ανοίγει καινούριους ορίζοντες στο Ελληνικό διήγημα».
Γιάννης Καραλης, «Πελοπόννησος» Πατρών
 «Οι αδρές του εικόνες που συνθέτουν ολόκληρα χρονικά ζωής, μαρτυρούν όχι μόνο την καλλιεργημένη προσπάθεια του στοχασμού, αλλά και την επιμέλεια του ύφους, που αποτελεί σηματικώτατο πλεονέκτημα για ένα νέο συγγραφέα. Για ένα νέο συγγραφέα με ευρείς ορίζοντες…»
Τάκης Δόξας, «Αυγή» Πύργου
 «Βρισκόμαστε μπροστά σ’ έναν ώριμο κιόλας αφηγητή. Με δυο λόγια : «Το Χαμένο Αύριο» αποκαλύπτει έναν πολύ-πολύ αξιόλογο νέο πεζογράφο»
Δημήτρης Γιάκος, «Νέα Εποχή» Αγρινίου
 ««Το Χαμένο Αύριο» του Γιώργου Θράβαλου, παρ’ όλο που είναι το πρώτο του βιβλίο, έχει όλα τα στοιχεία ενός συγκροτημένου λογοτεχνικού έργου»
Άντης Περνάρης (Κηφισός), «Κόσμος» Λευκωσίας
 «Εκείνο που θαύμασα στον συγγραφέα του «Χαμένου Αύριο» είναι η τέχνη του να μετατρέπει και την πιο άσεμνη πράξη ερωτικής εκδήλωσης σε τελετουργική μυσταγωγία λογοτεχνικού κάλλους. Ο κ. Γιώργος Θράβαλος έχει προσόντα ομορφιάς και δύναμης. Το πλούσιο και πρωτότυπο λεκτικό του αποτελεί ζωής πνοή στη νεοελληνική πεζογραφία»
Δημήτρης Χαμπουλίδης, «Κύπρος» Λευκωσίας

Δείγμα της συγγραφικής του δουλειάς υπάρχει σε ψηφιακή μορφή από το Εθνικό Κέντρο Βιβλίου : Μια μέρα

Πηγή : Μεγάλη  Εγκυκλοπαίδεια Νεοελληνικής Λογοτεχνίας, σελ.  215, Εκδοτικός Οίκος  Χάρη Πάτση

Μια μέρα : ΕΚΕΒΙ